Poul Fischer (DF), 2002-02-07:
For en måned siden drøftede vi hvidbogen om transportpolitikken i EU frem til år 2010.
Heraf fremgik det bl.a., at væksten i transportmængden frem til i dag har været kraftigt stigende.
Den store mængde transport, der vil blive efterspurgt i fremtiden på både personbefordrings- og godsbefordringsområdet er ligeledes kraftigt stigende.
På personbefordringsområdet hænger væksten sammen med, at hver person efterspørger et stigende antal kilometer transport pr. dag, og vi taler således om en voldsom vækst i personbefordring, som det jo også fremgik af hvidbogen.
Ikke mindst på baggrund af etableringen af broerne, Storebæltsbroen og Øresundsbroen, der jo er af nyere dato, vil væksten i den danske personbefordring generelt være markant stigende.
På området for godstransport har der været en stigning på baggrund af den generelle økonomiske vækst samt spredningen og sammensætningen af forbrugsmønsteret.
Det er store udfordringer, vi står over for i den kommende trafikplanlægning.
Beslutningen om etablering af Banestyrelsen som statsvirksomhed og forvalter af jernbaneinfrastrukturen var en fornuftig beslutning i sammenhæng med statens rolle som udbyder af trafik.
Det bliver hermed Banestyrelsen, der skal vurdere kapaciteten i forhold til den trafikale efterspørgsel.
Skal jernbanen være et attraktivt alternativ i løsningen af de store persontransportmængder, er det nødvendigt at være opmærksom på flere faktorer.
Der skal være kapacitet nok på jernbanenettet, og jernbanenettet skal have en kvalitet, så der kan transporteres hurtigt, og der skal kunne transporteres til tiden.
Vi har med tilfredshed modtaget trafikministerens udmeldinger om, at der pågår en undersøgelse af kvaliteten af det danske jernbanenet.
Vi får således et overblik over, hvilke kommende investeringer der er påkrævet.
Og der er ingen tvivl om, at det er store investeringer, der skal foretages for at opfylde de nævnte målsætninger.
Lad mig blot nævne Kystbanen, der transporterer langsomt, metroens udbygning, kapacitetsbegrænsning på strækningen København-Ringsted, Femern Bælt-forbindelsen, der godt nok som målsætning fremmedfinansieres, men infrastrukturen på land vil kræve store investeringer.
Vi skal her have i mente, at Femern Bælt-forbindelsen skal indgå i det transeuropæiske net og ligeledes være gearet til godstransport fra de øvrige nordiske lande, en godstransport, som igen på sigt kan give kapacitetsproblemer på Øresundsforbindelsen.
Så der er nok at tage fat på.
Midt i alt dette må vi ikke glemme, at samtidig med, at tiltag på jernbaneområdet skal løse de rent trafikale problemer, skal investeringerne også være lønsomme målt i forhold til alternative transportmuligheder. Jernbanetransport skal være et tilvalg og ikke et fravalg. Den optimale løsning er ikke at udsulte andre transportmuligheder, eksempelvis anden kollektiv transport og biltransport.
Jernbanen har sine begrænsninger; alle danskere bor jo ikke i nærheden af banenettet.
Jeg har i mit indlæg ikke omtalt godstransporten i Danmark, ud fra den betragtning at godstransporten pr. jernbane indenlands er minimal og ikke særlig brugbar.
Hertil er landet for lille, afstandene for små og transporten for langsom.
Derimod vil der i den internationale godstransport være muligheder, hvis intentionerne i hvidbogen om en transporthastighed på 80 km/t inden 2010 mod 18 km/t i dag holder.
Det er en ambitiøs målsætning.
Det store spørgsmål vil være, om transport af gods ved jernbane kan vise sig at blive et troværdigt alternativ til lastvognstransport i den internationale sammenhæng.
Det er et stort arbejde, der skal gøres, hvis det skal lykkes, for vi må jo erkende, at jernbanens styrke både økonomisk og miljømæssigt er godstransport over store afstande, blot infrastrukturen har kapacitet til det.
Trafikministeren har signaleret, at der vil komme en investeringsplan fra den nye regering hen over sommeren, og Dansk Folkepartis råd er: Lav et grundigt forarbejde i forbindelse med investeringsplanen og brug den fornødne tid i den indledende fase. Vi ser ingen grund til at forcere sagen og dermed risikere en investeringsplan, der ikke er ordentligt gennemarbejdet eller koordineret.
Dansk Folkeparti lægger som bekendt vægt på at fremme en mere dynamisk udvikling i yderområder og landdistrikter.
Disse områder må ikke blive sorteper i fremtidens trafikpolitik.
Det gælder også ved fremtidige udbud af jernbanestrækninger.
Det vil være et stort fejlgreb, hvis man opnår kortsigtede besparelser ved at forringe ydelserne, men samtidig modvirker levedygtigheden i yderområderne.
Dansk Folkeparti finder det derfor vigtigt allerede nu at understrege, at man ved planlægningen af fremtidige udliciteringer bør være meget opmærksom på behovet for at fremme udviklingen i de tyndt befolkede områder.
Jeg vil derfor gerne spørge ministeren, om regeringen ved fremtidige udbud vil sikre, at der ikke sker forringelser i kvaliteten og frekvensen af trafikbetjeningen i yderområderne.
Med hensyn til det fremsatte forslag til vedtagelse kan jeg oplyse, at udbygningerne, der fremgår af forslaget, kan vi have meget sympati for.
Dansk Folkeparti har selv nævnt andre, og der vil i Trafikministeriet pågå undersøgelser og komme en investeringsplan, som vi i Dansk Folkeparti afventer.
Med baggrund i dette kan jeg meddele, at Dansk Folkeparti vil stemme imod forslaget.